Krig og fred
Krig og fred er en opera i to dele (13 scener og en epigraf for kor) af Sergej Prokofjev; librettoen er af komponisten og hans kone Mira Mendelson (1915-1968) efter Lev Tolstojs roman Krig og Fred (1869).
Operaens tilblivelseshistorie er uhyre kompliceret, og værket eksisterer i fem forskellige versioner, hvoraf de fire har været sceneopført. Operaen var færdig allerede i 1942, men på grund af det stalinistiske styres kulturpolitik måtte den omarbejdes flere gange.
Den første større opførelse af operaens 1. del fandt sted i Leningrad i 1946, mens censuren afviste 2. del. Da denne var blevet udvidet med kor, marcher og heroiske krigsscener centreret om feltmarskal Mikhail Kutuzov samt en epigraf, skulle der yderligere gå adskillige år, inden den første komplette version af operaen blev opført på Bolsjoj Teatret i Moskva i 1959, seks år efter komponistens død.